32005R1821
L 293/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1821/2005 AL COMISIEI
din 8 noiembrie 2005
de modificare a Regulamentului (CE) nr. 1653/2004 privind posturile de contabili ai agențiilor executive
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (1) și, în special, articolul 15 al acestuia,
având în vedere avizul Parlamentului European,
având în vedere avizul Consiliului,
având în vedere avizul Curții de Conturi,
întrucât:
(1)
Articolul 30 din Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini privind gestionarea programelor comunitare (2) prevede desemnarea unui contabil al agenției executive de către comitetul director al agenției executive, care este un funcționar căruia i se aplică Statutul funcționarilor.
(2)
Competențele unui contabil al unei agenții executive, care sunt prevăzute la articolul 30 menționat anterior, se limitează la bugetul administrativ al agenției executive, în vreme ce contabilul Comisiei răspunde de toate sarcinile privind bugetul operațional executat de agenția executivă.
(3)
Comisia a întâmpinat dificultăți în găsirea unor candidați adecvați pentru postul de contabil al unei agenții executive pe care să îl detașeze la acest organism.
(4)
Funcția de contabil al unei agenții executive ar putea fi încredințată unui agent temporar în sensul articolului 2 litera (a) din Regimul aplicabil agenților Comunităților Europene, stabilit prin Regulamentul (CECO, CEE, Euratom) nr. 259/68 al Consiliului (3).
(5)
Este necesar, prin urmare, ca Regulamentul (CE) nr. 1653/2004 să fie modificat,
ADOPTĂ PREZENTUL REGULAMENT:
Articolul 1
La articolul 30 din Regulamentul (CE) nr. 1653/2004, teza introductivă de la primul paragraf se înlocuiește cu textul următor:
„Comitetul director numește un contabil, care este funcționar detașat sau agent temporar recrutat direct de agenție și care răspunde de:”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 noiembrie 2005.